Perussuomalaisten Jussi Halla-Ahon mukaan lausunnot eivät edusta ID-europarlamenttiryhmän virallista kantaa.

Saksan kansallismielisen AfD-puolueen europarlamentaarikko Jörg Meuthen kertoi torstaina EU-parlamentin uuden ID-ryhmittymän tiedotustilaisuudessa, ettei ryhmä tue EU:n Venäjälle asettamia pakotteita. Ryhmään kuuluvat Suomesta perussuomalaiset.

– Emme näe mitään järkeä pakotteiden jatkamisessa, Meuthen totesi.

Verkkouutiset selvitti tässä uutisessaan uuden europarlamenttiryhmän muodostavien puolueiden Venäjä-kantoja. Jörg Meuthenin edustama Saksan AfD-puolue ajaa avoimesti pakotteiden poistamista ja Venäjän suhteiden normalisointia.

Puolueen toukokuussa julkaisemassa eurovaaliohjelmassa vaadittiin lisäksi Euroopan ja ”Euraasian talousyhteisön” yhteistyön lisäämistä sekä tuetaan Venäjän Itämeren Nord Stream 2 -kaasuputkihanketta.

Perussuomalaisten puheenjohtaja Jussi Halla-aho selvitti myöhemmin Ylen haastattelussa, ettei kyseessä ollut ryhmän virallinen kanta, vaan Meuthenin puolueen oma näkemys.

– Meidän ryhmämme on rakennettu muutamien perusperiaatteiden ja -tavoitteiden pohjalle. Niihin ei sisälly Venäjä-politiikka, Halla-aho sanoi Ylelle.

Hän totesi, että EU-parlamentilla on muutenkin hyvin vähän sanomista Venäjän-vastaisiin pakotteisiin.

– Perussuomalaisten yksiselitteinen kanta on, että pakotteita ei voida lopettaa ennen kuin Venäjä on muuttanut toimintaansa, jonka seurausta sanktiot ovat, eli vetäytynyt laittomasti miehittämältään Krimiltä, Halla-aho selvitti.

LUE LISÄÄ: